København, 16. juli 2013  
  
VEGA og Live Nation præsenterer  
**Vans Off The Wall Music Night med australske Parkway Drive og tre andre solide metalnavne i VEGA**  
*Fire hårdtslående og energiske heavy metal- og hardcore-bands fra Australien og USA kommer til Store VEGA den 11. november, når Parkway Drive tager på tour med We Came As Romans, Memphis May Fire og Like Moths To Flames.*  
  
Det australske metalcore-band [Parkway Drive](http://www.parkwaydriverock.com/) lagde for nylig festivalen Copenhell ned med en imponerende koncert. Den 11. november kommer bandet tilbage til Danmark, når de sammen med tre andre metalbands gæster Store VEGA på den stort anlagte koncertturné Vans Off The Wall Music Night.  
  
**Parkway Drive**  
Australske Parkway Drive ligner nogle pæne, smilende fyre fra Byron Bay, og det er de også. Copenhell kaldte dem *”heavy metals svar på The Beach Boys”.* Men brede smil og heavy metal behøver bestemt ikke være modsætninger, og når volumen skrues op og bandet slår sig løs, så er der fuld valuta for pengene hvad angår tonstunge trommer og hård metalcore. Bandet blev dannet i 2003 og udgav senest albummet *Atlas* i 2012, med bl.a. nummeret ”[Dark Days](http://www.youtube.com/watch?feature=player_embedded&v=_7lpftvYDMA)”.  
  
Bandets koncert på Copenhell fik topkarakter i metalmagasinet Devilution, der skrev: *”Parkway Drive satte publikum på plads med en lige højre, mens storsmilende Winston McCall i front spyttede første række i ansigtet med sin aggressive vokal.”*  
  
**We Came As Romans**  
Det seks mand store band [We Came As Romans](http://www.wecameasromans.com/) er andet hovednavn på turnéen. Det amerikanske band udgiver deres tredje album, *Tracking Back Roots*, den 26. juli, så der skulle være mulighed for at høre de nye numre i VEGA. We Came As Romans stammer fra Detroit og har en mere melodisk, typisk amerikansk hardcore-lyd med forsanger Dave Stephens’ vokal, der både indeholder skrig og mere ren sang, i centrum. På den nye single “[Hope](http://www.youtube.com/watch?v=9y7dnaFAKEE)” blandes hårde guitarer med synth og eksplosive trommer.

Siden bandet blev dannet for otte år siden er de især blevet kendt for deres omfattende turnéer. Alene sidste år var de på verdensturné i både Europa, Australien, Japan, Rusland, USA og Sydamerika. Nu bliver det Danmarks tur.

**Memphis May Fire**  
Trods navnet er [Memphis May Fire](https://www.facebook.com/MemphisMayFire) ikke fra Memphis, men derimod fra Dallas, Texas. Bandet er inspireret af både post-hardcore og amerikanske sydstats-rocktraditioner. Her skaber kvintetten en unik blanding af aggression og elegance, som har overvundet masser af hardrock-fans på de to plader *The Hollow* og *Challenger.***Like Moths To Flames**Fjerde og sidste band til Vans Off The Wall Music Night er det unge Ohio-band [Like Moths To Flames,](https://www.facebook.com/likemoths) der kun har eksisteret i tre år. I løbet af deres korte levetid har de overbevist heavy metal-undergrunden i hjemlandet med deres friske tag på genren. Med denne turné kommer bandet til Europa for første gang.   
  
**Fakta om koncerten**Vans Off The Wall Music Night   
Mandag den 11. november 2013 kl. 19.00Store VEGA, Enghavevej 40, 1674 Kbh. V   
Pris: 250 kr. + gebyrBilletter købes via VEGAs hjemmeside, Billetnet.dk og posthuse.[Læs mere og køb billet til Vans Off The Wall Music Night.](http://vega.dk/arrangementer/vans-off-the-wall-music-night-12089.html)

**For yderligere oplysninger kontakt venligst**Camilla GrausenKommunikationsmedarbejder, VEGAcg@vega.dk